b'\n_START_ARTICLE_\nSimonas Kosakovskis\n_START_SECTION_\nBiografija\n_START_PARAGRAPH_\nBajor\xc5\xb3 Kosakovski\xc5\xb3 gimin\xc4\x97s atstovas, herbo \xe2\x80\x9eSlepowron\xe2\x80\x9c savininkas. \xc5\xbdemaitijos stalininko ir Kauno sargybinio Dominyko Kosakovskio (1711\xe2\x80\x931743) ir Marianos Zabielos jaunesnysis i\xc5\xa1 keturi\xc5\xb3 s\xc5\xabn\xc5\xb3. Vyresnieji broliai \xe2\x80\x93 Vitebsko ir Braclavo vaivada Mykolas, Livonijos ka\xc5\xa1telionas Antanas, Livonijos vyskupas Juozapas Kazimieras. _NEWLINE_I\xc5\xa1silavinim\xc4\x85 gavo j\xc4\x97zuit\xc5\xb3 kolegiume, Kaune ir Karaliau\xc4\x8diaus universitete. 1763 metais gavo Kauno pataurininkio pareigyb\xc4\x99. 1764 ir 1766 metais buvo du kartus renkamas pasiuntiniu (deputatu) \xc4\xaf seimus._NEWLINE_1767 metais Simonas Martynas Kosakovskis prisijung\xc4\x97 prie Radomo konfederacijos, tais pa\xc4\x8diais metais buvo Radomo konfedracijos diplomatin\xc4\x97s misijos Rusijoje sekretorius. _NEWLINE_I\xc5\xa1 prad\xc5\xbei\xc5\xb3 palaik\xc4\x97 Stanislov\xc4\x85 August\xc4\x85, bet po to pasisak\xc4\x97 su a\xc5\xa1tria kritika Repnino seime ir prisijung\xc4\x97 prie Baro konfederacijos. 1768 met\xc5\xb3 ruden\xc4\xaf rus\xc5\xb3 armijos antpuolis privert\xc4\x97 j\xc4\xaf i\xc5\xa1va\xc5\xbeiuoti \xc4\xaf Pr\xc5\xabsij\xc4\x85. _NEWLINE_1775 metais susitaik\xc4\x97 su karaliumi ir tapo vienu i\xc5\xa1 prorusi\xc5\xa1kos grupuot\xc4\x97s vad\xc5\xb3. 1790 metais generolo-majoro laipsnyje \xc4\xafstojo \xc4\xaf Rusijos armij\xc4\x85 ir dalyvavo kariniuose veiksmuose prie\xc5\xa1 Turkij\xc4\x85 Balkanuose. Tapo vienu i\xc5\xa1 Targovicos konfederacijos organizatori\xc5\xb3 ir vad\xc5\xb3. 1792 metais jo vadovaujamas Rusijos korpusas prad\xc4\x97jo antpuol\xc4\xaf \xc4\xaf ATR teritorij\xc4\x85 i\xc5\xa1 Polocko pus\xc4\x97s. Rus\xc5\xb3 armijos 1792 metais  paimtame Vilniuje pasiskelb\xc4\x97 Lietuvos lauko  etmonu.  1793 metais tapo Lietuvos did\xc5\xbeiuoju etmonu._NEWLINE_Prasid\xc4\x97jus Kosciu\xc5\xa1kos sukilimui, 1794 m. baland\xc5\xbeio 24 d. d\xc4\x97l Rusijos politikos palaikymo buvo sukil\xc4\x97li\xc5\xb3 pakartas Vilniaus rotu\xc5\xa1\xc4\x97s aik\xc5\xa1t\xc4\x97je. Palaidotas Jonavos ba\xc5\xbeny\xc4\x8dios po\xc5\xbeemiuose.\n_START_SECTION_\n\xc5\xa0eima ir vaikai\n_START_PARAGRAPH_\nBuvo ved\xc4\x99s Terez\xc4\x99 Potock\xc4\x85, Voluin\xc4\x97s vaivados Mykolo Potockio (apie 1660\xe2\x80\x931749) dukter\xc4\xaf nuo antros santuokos su kunigaik\xc5\xa1tyte Maricijona Oginska (1713\xe2\x80\x931766). Pirma santuoka Terez\xc4\x97 buvo i\xc5\xa1tek\xc4\x97jusi u\xc5\xbe Minsko vaivados Juozapo Jurgio Hilzeno, su kuriuo i\xc5\xa1siskyr\xc4\x97. _NEWLINE_Vaikai: Natalija Kosakovska\n_START_SECTION_\nLiterat\xc5\xabra\n_START_PARAGRAPH_\nVydas Dolinskas. \xe2\x80\x9cSimonas Kosakovskis. Politin\xc4\x97 ir karin\xc4\x97 veikla Lietuvos Did\xc5\xbeiojoje Kunigaik\xc5\xa1tyst\xc4\x97je 1763-1794 m.\xe2\x80\x9d. Disertacija, 2001 m., disertacinio darbo vadovas \xe2\x80\x93 prof. M. Ju\xc4\x8das (Vilnius: Vaga, 2003. \xe2\x80\x93 773 p.)'